Munisipale beamptes en spookwerker aangekeer(Argieffoto: Maroela Media) Drie verdagtes tussen 34 en 54 jaar oud is Donderdag in Bloemfontein en Bethlehem in hegtenis geneem deur die Valke se eenheid in die Vrystaat wat ernstige korrupsie ondersoek. Die inhegtenisneming spruit uit ŉ voorval tussen Januarie 2020 en Desember 2021 waar ŉ spookwerker ŉ maandelikse salaris van R12 000 by die Dihlabeng-munisipaliteit (Bethlehem) verdien het, sê kapt. Christopher Singo, woordvoerder van die direktoraat vir prioriteitsmisdaadondersoeke (die Valke). “Tydens ŉ interne ouditproses is die verdagte ingeroep om ŉ teenwoordigheidsregister te onderteken vir die duur van sy indiensneming by die munisipaliteit.” Daar word aangevoer dat die voormalige direkteur van plaaslike ekonomiese ontwikkeling (LED), wat toesighouer was van die spookwerker, glo een van sy onderdane opdrag gegee het om ŉ teenwoordigheidsregister op te stel asof hy ten alle tye vir werk aangemeld het. Die direkteur van koporatiewe dienste, in daardie stadium munisipale bestuurder, was glo ook teenwoordig toe haar kollega, die LED-direkteur, die onderdaan opdrag gegee het om die register saam te stel. “Sy het ook die kontrak van die spookwerker onderteken.” As gevolg van die bedrog het die munisipaliteit verliese van meer as R290 000 gely. “Die saak is by die Valke aangemeld vir verdere ondersoek en die verdagtes is in hegtenis geneem. Hulle sal na verwagting Vrydag in die Bethlehem-landdroshof verskyn op aanklag van bedrog, diefstal en oortreding van die Wet op die Voorkoming van Georganiseerde Misdaad.”